ינון מגל

ינון אלישע מגל (נולד ב-27 באפריל 1969, ט' באייר ה'תשכ"ט) הוא עיתונאי, פוליטיקאי, מגיש טלוויזיה ורדיו ואיש תקשורת ישראלי.

בעבר היה העורך הראשי של אתר וואלה! ומגיש "מהדורת מבט" של הערוץ הראשון, וכיהן כחבר הכנסת מטעם מפלגת הבית היהודי בכנסת העשרים במשך כשמונה חודשים. כיום הוא מגיש את התוכנית "הפטריוטים" בערוץ "עכשיו 14", ומשדר תוכנית יומית בתחנת הרדיו 103fm, לצד בן כספית.

ביוגרפיה 
מגל נולד בבת ים. אביו יוחנן הלוי מגל היה אל"ם בשירות קבע בצה"ל, בן למשפחה חקלאית מעפולה. אמו עדנה שימשה כמזכירה רפואית. גדל בבת ים ולאחר מכן בשכונת רמות בירושלים. למד בתיכון ליד האוניברסיטה. למגל שני אחים ואחות. אלעד מגל, הוא המנכ"ל לשעבר של חברת הקנאביס "אילן ביו" אח נוסף הוא ד"ר איתי מגל רופא עיניים ומנתח בביה"ח שערי צדק. את שירותו בצה"ל עשה כלוחם, כקצין וכמפקד צוות בסיירת מטכ"ל. השתתף בין השאר במבצע עלם חמודות לחטיפת השייח' עובייד. גם שני אחיו שירתו בסיירת מטכ"ל. במהלך שירותו הצבאי נשלח לחופשת לימודים. לאחר שנת לימודים אחת בחר לנסוע למזרח והודו שם טייל כשנה, החליט לפרוש מהשירות והשתחרר בדרגת סרן.

קריירה עיתונאית 
לאחר שחרורו מהצבא, התקבל לקורס קריינות ב"קול ישראל" שלאחריו החל לעבוד כקריין, ולאחר מכן ככתב חדשות. משם עבר לגלי צה"ל, שם שימש ככתב לענייני שטחים. בהמשך החל לעבוד בחדשות 10 בתור כתב לענייני צבא. בשנת 2004 בעקבות התוכנית "עובדה" עם אילנה דיין, שעסקה ב"פרשת סרן ר'", שבה הואשם קצין בהריגתה ללא צורך של פלסטינית בת 14 סמוך לציר פילדלפי, הכין מגל כתבה המציגה את גרסתו של הקצין. בשנת 2005 בעת שסיקר את תוכנית ההתנתקות, האשים מגל את התקשורת בכך שהיא אינה אובייקטיבית בנוגע לתוכנית ההתנתקות. על כך ועל חלקו בחשיפת האמת ב"פרשת סרן ר'", זכה ב-2006 בפרס לביקורת התקשורת של האגודה לזכות הציבור לדעת: .

אחד מתפקידיו המשמעותיים ככתב שטח היה סיקור מלחמת לבנון השנייה בערוץ 10.

בין הפרסומים הבולטים של מגל:
תמונות ראשונות ובלעדיות שהביא מהבונקר הממשלתי בהרי ירושלים.
ריאיון בלעדי עם העציר הנמלט אברי רן (ממנהיגי "נוער הגבעות") ממקום מחבואו.
הקלטות הרמטכ"ל דן חלוץ אחרי מלחמת לבנון השנייה.
הריאיון האחרון עם הרב חנן פורת לפני מותו.

בתחילת 2008 פורסם שמגל יעזוב את ערוץ 10, ויחל להגיש את "מהדורת מבט" לצד גאולה אבן-סער, במקומו של חיים יבין שהגיש את המהדורה במשך כ-40 שנה. לבסוף נבחרה מרב מילר להגיש לצידו. ב-10 בפברואר 2008 החלו מגל ומילר להגיש את מהדורת "מבט" החדשה. הרייטינג של המהדורה נותר יציב לאחר כניסתו לתפקיד. בדצמבר 2011 התמודד לתפקיד מפקד גלי צה"ל, לשם כך השלים עבודת סמינר לצורך קבלת התואר ראשון, ונחשב מועמד מוביל לזכייה, אך לבסוף נבחר ירון דקל. ביוני 2012 נודע כי ביקש לעזוב את תפקידו כמגיש חדשות ב. מגל טען להתעמרות מצד מנהליו, ובאוקטובר באותה שנה הגיש תביעה נגד הערוץ הראשון, שהסתיימה בפשרה לאחר כ-5 שנים בפיצוי של כ-70 אלף שקלים. באוגוסט 2012 הצטרף למחלקת החדשות של אתר וואלה!. בפברואר 2013 מונה במקומה של טלי בן עובדיה, לעורך הראשי של האתר, במקביל לתפקידו כמגיש שידורי האולפן, מהם פרש לקראת ריצתו לכנסת ב-2015.

קריירה פוליטית 
ב-28 בדצמבר 2014 הודיע מגל על סיום עבודתו ב"וואלה!" ועל הצטרפות למפלגת "הבית היהודי", לאחר שקיבל הבטחה מהיו"ר נפתלי בנט לשריון במקום ריאלי ברשימת מועמדי המפלגה בבחירות לכנסת העשרים. מגל שובץ במקום השביעי ובעקבות פטירתו של השר אורי אורבך, קודם למקום השישי ברשימה. הוא נבחר לכנסת ומונה ליושב ראש הסיעה ולחבר בוועדות החוץ והביטחון, ביקורת המדינה, העבודה הרווחה והבריאות, קידום מעמד האישה ושוויון מגדרי והכנסת. בין היתר פעל להתיר צריכת קנאביס.

חשדות להטרדה מינית
ב-24 בנובמבר 2015, כתבה העיתונאית רחלי רוטנר, שעבדה עם מגל במערכת וואלה!, בפוסט בפייסבוק, שבמסיבת סיום תפקידו ב"וואלה!" התוודה בפניה מגל על משיכתו המינית כלפיה. בתגובה פרסם מגל: "ישנם דברים שנאמרו בין ידידים, לפני הפיכתי לחבר כנסת, ולא הייתי חוזר עליהם כיום. אני מבקש את סליחתו של מי שנפגע". התהודה של פרסום זה הביאה עוד באותה יממה לשיחת בירור עם יושב ראש "הבית היהודי" נפתלי בנט, בסיומה הודיע מגל על פרישתו מתפקידו כיו"ר הסיעה. המשטרה החלה בבדיקת הטענות כלפיו, בחשד להטרדות מיניות ולמעשים מגונים, ולאחר שתלונות מצד נשים נוספות פורסמו באמצעי התקשורת, הודיע מגל כי הוא בטוח שאין במעשיו היבט פלילי, אולם מאחר שיש שנפגעו מהתנהלותו בעבר, החליט לפרוש מהכנסת. בפברואר 2016 סגרה פרקליטות מחוז ת"א את התיק נגדו. בשני מקרים נימקה זאת בחוסר אשמה ובמקרה השלישי בחוסר עניין לציבור.

לאחר התפטרותו מהכנסת עסק ביזמות, בין היתר בחברת טורבינות הרוח "אנרגיה לישראל", שהוא אחד מבעליה.

חזרה לתקשורת 
בנובמבר 2016 חזר לטלוויזיה, והצטרף לעונה השנייה של לילה טוב עם אסף הראל, דבר שגרר ביקורת מצד ארגוני הנשים. יחד יצרו סדרת כתבות, עד לירידת התוכנית בפברואר 2017. בפברואר 2018 הצטרף מגל לתחנת הרדיו 103fm, תחילה כמגיש מחליף של נתן זהבי בתוכנית זהבי עצבני, בהמשך הגיש כשנה תוכנית זוגית מידי בוקר עם ענת דוידוב, אותה החליף לתקופה קצרה רון קופמן. מאז ספטמבר 2019 ועד היום מגיש מגל את התוכנית ינון מגל ובן כספית לצדו של כספית ב"103fm". בדצמבר 2018 הצטרף מגל לערוץ 20. בתחילה הגיש יחד עם שמעון ריקלין את התוכנית "ריקלין&מגל" במקומו של אראל סג"ל שעזב, ושימש כפרשן במהדורת החדשות של הערוץ. מאז יוני 2019 מנחה את תוכנית הפטריוטים שעלתה שוב בערוץ.

למגל למעלה מ-313 אלף עוקבים ברשת החברתית טוויטר. בינואר 2022 יצא בקמפיין מימון המונים למימון הגנתו של בנימין נתניהו במשפטו.

לאחר שמגל ייחס לליאור חורב רצון לחבור פוליטית לגדי איזנקוט, הגיש חורב תביעת לשון הרע נגדו. מגל לא הגיש כתב הגנה ובית המשפט קיבל את התביעה וחייב אותו לפצות את חורב ב-150 אלף ש"ח ולמחוק את הציוץ נשוא התביעה.

חיים אישיים 
לאחר שחרורו מהצבא החל מגל – שגדל בבית חילוני – להתקרב ליהדות. בשנת 2005 נישא לגיתית, מעצבת פנים. לזוג נולדו ארבעה בנים. הם ניהלו אורח חיים דתי וילדיהם התחנכו במוסדות ממלכתי דתי ובבני עקיבא. במרץ 2022 נפרדו בני הזוג. מגל מתגורר בתל אביב. 
למגל תואר ראשון בלימודי אסלאם, המזרח התיכון ומחשבת ישראל מהאוניברסיטה העברית בירושלים, אותו השלים בסוף 2011.

קישורים חיצוניים 

 ינון מגל, ברשת הטלגרם

 
 
 עמוד התוכנית ינון מגל ובן כספית, באתר 103FM
 דף תוכנית הפטריוטים, באתר עכשיו 14
 
 
 
 
 
 
 
 
  ינון מגל: המניעים של האויב לא מעניינים אותי, אנשים באתר מאקו, 20 באוקטובר 2015
 
  צבי יחזקאלי מארח את ינון מגל, תוכנית "נקודה טובה" באתר יוטיוב, 24 בנובמבר 2015
  
 
  אריק וייס, הזוגיות הרדיופונית של בן כספית וינון מגל, בחדשות 13, 18 ביולי 2020

הערות שוליים 

אנשי טלוויזיה ישראלים
הערוץ הראשון: שדרנים ומנחים
זוכי הפרס הישראלי לביקורת התקשורת
חברי הכנסת העשרים
חברי כנסת מטעם הבית היהודי
לוחמי סיירת מטכ"ל
מגישי חדשות ישראלים
מנחי טלוויזיה ישראלים
משתתפי הזמר במסכה (תוכנית טלוויזיה ישראלית)
פוליטיקאים ישראלים שהשתתפו בתוכניות מציאות ישראליות
סגל גלי צה"ל
סגל וואלה!
סגל ערוץ 20
סגל קול ישראל
סגל 103fm
ערוץ עשר: שדרנים, שחקנים ומנחים
קרייני רדיו ישראלים
בוגרי התיכון ליד האוניברסיטה
בוגרי האוניברסיטה העברית בירושלים
עיתונאים ישראלים שחזרו בתשובה
סגל עכשיו 14
ישראלים שנולדו ב-1969